Imtella' Lulju 22, 2020 - Aġġornata 22 Ta' Lulju, 2020 2:42pm Il-Partit Nazzjonalista qal li l-aħbar li Melvin Theuma jinsab fil-periklu tal-mewt turi kif l-istat falla milli jipproteġi l-ħajja tal-iktar xhud importanti fl-assassinju tal-ġurnalista Daphne Caruana Galizia. Fi stqarrija, il-kelliema Beppe Fenech Adami, Jason Azzopardi u Karol Aquilina qalu li quddiem dan kollu, il-Ministru Byron Camilleri għandu jerfa' r-responsabbiltà u jwarrab. Il-kelliema Nazzjonalisti qalu li l-aħħar żviluppi jikkonfermaw kif il-kriminalità ħakmet l-istituzzjonijiet ta' pajjiżna u qegħda tagħmel li trid. Il-Partit Nazzjonalista qal li l-Gvern m'għandux ir-rieda u l-awtorità morali biex jiġġieled il-kriminalità u minflok qed iħalli l-kriminalità tgħolli aktar rasha. F'reazzjoni il-Partit Laburista qal li l-Oppożizzjoni qed tpoġġi l-interessi partiġġjani qabel it-tiftix tal-verità. Fi stqarrija ntqal li t-talba għar-riżenja ta' Ministru mhi xejn għajr stqarrija tipika ta' min l-ewwel interess tiegħu mhux il-verità jew il-ġustizzja, iżda l-opportuniżmu politiku. Intqal li b'differenza, il-Gvern se jkun qiegħed iħalli l-investigazzjonijiet jaħdmu f'serenità.